*Projekts*

**Informatīvais ziņojums**

**„Par Latvijas dalību Eiropas Savienības Nodarbinātības un sociālās inovācijas programmas 2014.-2020.gadam Komitejā”**

Ar 2014.gada 1.janvāri Latvijai ir pieejama Eiropas Savienības (turpmāk – ES) Nodarbinātības un sociālās inovācijas programma 2014.-2020.gadam (*EU programme for Employment and social innovation*) (turpmāk - NSIP). NSIP vispārīgais mērķis ir sekmēt stratēģijas "Eiropa 2020" stratēģisko mērķu īstenošanu, sniedzot finansiālu atbalstu ES mērķiem, lai veicinātu kvalitatīvu un ilgtspējīgu nodarbinātību, garantētu atbilstošu un pienācīgu sociālo aizsardzību, mazinātu sociālo atstumtību un nabadzību, kā arī uzlabotu darba apstākļus.

NSIP ir izveidota ar 2013. gada 11.decembra Eiropas Parlamenta un Padomes Regulu Nr. 1296/2013 par Eiropas Savienības Nodarbinātības un sociālās inovācijas programmu ("*EaSI"*) un ar kuru groza Lēmumu Nr. 283/2010/ES, ar ko izveido Eiropas progresa mikrofinansēšanas instrumentu nodarbinātībai un sociālajai iekļaušanai (turpmāk – Regula) *(http://eur-lex.europa.eu/LexUriServ/LexUriServ.do?uri=OJ:L:2013:347:0238:0252:LV:PDF).* NSIP kopējais budžets 2014.-2020. gada periodam ir 919 469 000 eiro.

NSIP ietvaros tiek turpinātas darbības, kuras tika īstenotas 2007.- 2013.gada programmās: *ES* *Nodarbinātības un sociālās solidaritātes programma PROGRESS* (turpmāk – PROGRESS programma), *EURES (Eiropas nodarbinātības pakalpojumu tīkls)* programma un *Progress Mikrofinansēšanas instruments*, un ietver šādas atbalsta jomas:

* Progress sadaļā: nodarbinātība, darba apstākļi, sociālā aizsardzība un sociālā iekļaušana;
* EURES sadaļā:ģeogrāfiskā darbaspēka mobilitāte;
* Mikrofinansēšanas un sociālās uzņēmējdarbības sadaļā:pieeja mikrokredītiem mazaizsargātām iedzīvotāju grupām un mikrouzņēmumiem, atbalsts sociālajai uzņēmējdarbībai.

NSIP mērķi:

* stiprināt kopējo izpratni par ES mērķiem un nodarbinātības, sociālo lietu un iekļaušanas jomu darbību koordināciju ES un nacionālā līmenī;
* atbalstīt atbilstīgu sociālās aizsardzības sistēmu un darba tirgus politikas attīstību, veicinot labu pārvaldību, savstarpēju zināšanu apguvi un sociālās inovācijas;
* modernizēt ES tiesību aktus un nodrošināt to efektīvu ieviešanu;
* veicināt ģeogrāfisko mobilitāti un paplašināt nodarbinātības iespējas, attīstot atvērtu darba tirgu;
* nodrošināt finansējuma pieejamību mikrokredītiem nelabvēlīgām iedzīvotāju grupām un mikrouzņēmumiem, kā arī sociāliem uzņēmumiem.

NSIP ieviešanas pamatprincipi:

1. konsekvence un papildināmība (saskaņā ar programmu īstenotās darbības atbilst un papildina citas ES darbības, piemēram, Eiropas struktūrfondus un investīciju fondus 2014.-2020. gadam, jo īpaši Eiropas Sociālo fondu).
2. Eiropas pievienotās vērtības, kas papildina atsevišķu dalībvalstu rīcības rezultātā radīto vērtību, nodrošināšana (plašāka darbības attiecināmība un nozīme Eiropas mērogā, rezultātu piemērošana ne tikai reģionālā vai valsts līmenī, bet ES līmenī).
3. dubultfinansēšanas riska novēršana.

NSIP tiek īstenota, izmantojot šādus atbalsta veidus: atklātie konkursi (Action Grants), atbalsts Eiropas līmeņa nevalstisko organizāciju (NVO) tīkliem (Operating Grants), Eiropas Komisijas (turpmāk – EK) iepirkumi (procurement), prezidentūras Eiropas Savienības Padomē un EK iniciēti pasākumi.

Pieteikties NSIP finansējumam atbilstīgi ES tiesību aktiem var valsts, reģionālās un vietējās varas iestādes, nodarbinātības dienesti, specializētās aģentūras, sociālie partneri, nevalstiskās organizācijas, augstākās izglītības iestādes un pētniecības institūti, vērtēšanas un ietekmes novērtējumu eksperti, valsts statistikas pārvaldes, plašsaziņas līdzekļi.

Regula paredz, ka NSIP īstenošanai katru gadu laika periodā no 2014.gada līdz 2020.gadam tiek izstrādāta gada darba programma, kurā iekļauj kārtējā gada finansēšanas prioritātes un aktivitāšu sarakstu. Gada darba programmas izstrādā EK, apspriežot to NSIP Komitejas sēdē, un apstiprina Komitejā rakstiskajā pārbaudes procedūrā. Tiek plānots, ka 2015.gada NSIP gada programma tiks apspriesta un saskaņota rakstiskajā procedūrā ar NSIP Komitejā deleģētajiem pārstāvjiem, un tiks publicēta 2015.gada I ceturkšņa beigās.

Saskaņā ar Regulu NSIP īstenošanai ir pilnvarota EK (Regulas 39. un 40. apsvērums[[1]](#footnote-1)). EK nodrošina NSIP sekretariāta funkcijas, izstrādā gada programmas, izsludina konkursus, izvērtē projektu iesniegumus un uzrauga projektu īstenošanu, nodrošina NSIP uzraudzību un novērtēšanu. Regula neparedz NSIP ieviešanas nacionālā mehānisma izveidi. Dalībvalstīm ir saistošs Regulas 36.pants, kas nosaka, ka NSIP palīdz ieviest Komiteja, kurā katra NSIP dalībvalsts deleģē pārstāvi. Komitejas darbību regulē Eiropas Parlamenta un Padomes 2011.gada 16.februāraRegula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz EK īstenošanas pilnvaru izmantošanu, un Komitejas reglaments. Komitejas sēdes organizē EK divas reizes gadā. Komitejas sēdēs notiek darba dokumentu izskatīšana (piemēram, gada programmas, pārraudzības pārskati u.c.) un dalībvalstu viedokļu apmaiņa, pamatojoties uz ko Komisija pieņem lēmumu par NSIP dokumentu apstiprināšanu vai papildināšanu. Ceļa izdevumus vienam dalībvalsts pārstāvim vai tā aizvietotājam sedz EK, savukārt citi izdevumi Latvijas pārstāvim tiek segti Labklājības ministrijai piešķirto valsts budžeta līdzekļu ietvaros saskaņā ar Ministru kabineta 2010.gada 12.oktobra noteikumiem nr.969 „Kārtība, kādā atlīdzināmi ar komandējumiem saistītie izdevumi”.

Komitejas darbība tiek īstenota divu veidu procedūru ietvaros: konsultatīvā un pārbaudes procedūra, piemērām, gada programmas izskatīšanai piemēro pārbaudes procedūru, bet kritērijus izvērtēšanai, tostarp izmaksu lietderību, un rezultātu izplatīšanas un nodošanas pasākumus pieņem ar konsultēšanas procedūru.

Ārējos normatīvajos aktos nav noteikta deleģēšanas kārtība Latvijas pārstāvībai NSIP komitejā. Šobrīd Latvijas pārstāvību Komitejā nodrošina Labklājības ministrijas pārstāvis – Labklājības ministrijas ES struktūrfondu departamenta vecākais referents, kas deleģēts dalībai PROGRESS programmas Komitejā, ņemot vērā, ka PROGRESS programmas atbalsta jomas ir ministrijas kompetencē. Pārstāvis darbam NSIP Komitejā deleģēts, pamatojoties uz EK 2013.gada 4.novembra vēstuli, adresētu Latvijas Republikas Pastāvīgajai pārstāvniecībai Eiropas Savienībā ar aicinājumu deleģēt Latvijas pārstāvjus Komitejā.

Tā kā ar iedzīvotāju nodarbinātības veicināšanu, atbilstošas sociālās aizsardzības nodrošināšanu, sociālās atstumtības novēršanu un nabadzības apkarošanu saistītie jautājumi un rīcība ir viena no „Eiropa 2020” stratēģijas prioritātes „Iekļaujoša izaugsme” sastāvdaļām, un Latvija, līdzīgi kā pārējās ES dalībvalstis, ir uzņēmusies saistības ieviest „Eiropa 2020” stratēģiju nacionālā līmenī, nepieciešams nodrošināt Latvijas Republikas dalību NSIP Komitejā.

Ņemot vērā iepriekš minēto, Labklājības ministrija ir sagatavojusi Ministru kabineta protokollēmuma projektu ar deleģējumu Latvijas Republiku NSIP Komitejā pārstāvēt labklājības ministra deleģētam pārstāvim.

Labklājības ministrs U.Augulis

19.02.2015 14:37

930

Elita Aleksandrovska

67021565, Elita.Aleksandrovska@lm.gov.lv

1. *„(39) Lai nodrošinātu vienotus nosacījumus šīs regulas īstenošanai, īstenošanas pilnvaras būtu jāpiešķir Komisijai. Šīs pilnvaras būtu jāīsteno saskaņā ar Eiropas Parlamenta un Padomes Regulu (ES) Nr. 182/2011.*

   *(40) Ņemot vērā to, ka šīs regulas mērķus nevar pietiekami labi sasniegt atsevišķās dalībvalstīs un to, ka to mēroga un ietekmes dēļ minētos mērķus var labāk sasniegt Savienības līmenī, Savienība var pieņemt pasākumus saskaņā ar LES 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi šo mērķu sasniegšanai*...” [↑](#footnote-ref-1)